Id-Deċiżjoni tal-Kummissjoni
tal-21 ta’ Frar 2003
li tawtorizza lill-Istati Membri sabiex jieħdu deċiżjonijiet permezz tad-Direttiva 1999/105/KE dwar il-materjal riproduttiv tal-foresti prodott f’pajjiżi terzi
(notifikata permezz ta’ dokument numru C(2003) 580)
(2003/122/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 1999/105/KE tat-22 ta’ Diċembru 1999 dwar il-marketing ta’ materjal riproduttiv tal-foresti [1], u partikolarment l-Artikolu 19(3) tagħha,
Billi:
(1) B’segwiment ta’ l-Artikolu 19(1) tad-Direttiva 1999/105/KE, il-Kunsill fuq proposta mill-Kummissjoni għandu jiddettermina jekk materjal riproduttiv tal-foresti prodott f’pajjiż terz ikunx joffri l-istess assigurazzjonijiet fir-rigward ta’ l-approvazzjoni tal-materjal bażiku tiegħu u l-miżuri meħuda għall-produzzjoni tiegħu bil-għan ta’ marketing bħal ma huwa l-materjal riproduttiv tal-foresti prodott fi ħdan il-Komunità u li jkun konformi mad-dispożizzjonijiet ta’ dik id-Direttiva.
(2) B’dana kollu, l-informazzjoni preżentament disponibbli u l-kondizzjonijiet li japplikaw għal pajjiżi terzi għadhom mhumiex suffiċċjenti ħalli l-Komunità tkun tista tieħu deċiżjoni bħal dik fir-rigward ta’ xi pajjiż terz.
(3) Għalhekk, sabiex ma jkunx hemm disturbi fl-iskali tal-kummerċ, l-Istati Membri għandhom ikunu awtorizzati li jieħdu deċiżjonijiet bħal dawn. Din l-awtorizzazzjoni għandha l-għan li tassigura li l-materjal importat ikun joffri garanziji ekwivalenti għal dawk applikabbli għall-materjal riproduttiv tal-foresti fil-Komunità b’konformità ma dik id-Direttiva.
(4) Il-miżuri li hemm provvediment dwarhom f’din id-Deċiżjoni huma skond l-opinjoni tal-Kumitat Permanenti dwar iż-Żrieragħ u l-Materjal ta’ Propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DEĊIŻJONI:
Artikolu 1
L-Istati Membri huma awtorizzati li jieħdu d-deċiżjonijiet permezz ta’ l-Artikolu 19(3) tad-Direttiva 1999/105/KE fir-rigward ta’ materjal riproduttiv tal-foresti prodott f’pajjiżi terzi elenkati fl-Anness, fir-rigward tal-ispeċje, it-tipi tal-materjal bażiku u l-kategoriji stabbilit hemmhekk.
Artikolu 2
L-Istati Membri għandhom immedjetament jinnotifikaw lill-Kummissjoni u lill-Istati Membri l-oħrajn bid-deċiżjonijiet meħuda bis-saħħa ta’ din id-Deċiżjoni, u b’xi tneħħija ta’ deċiżjonijiet bħal dawn.
Artikolu 3
L-awtorizzazzjoni li hemm provvediment dwarha fl-Artikolu 1 għandha teskadi fil-31 ta’ Diċembru 2005.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fil-21 ta’ Frar 2003.